Det kræver masser af strøm at holde gang i julestemningen under en forsyningskrise. Friis drøfter lige nu, om julebelysnigen på facaden af shoppingcenteret og det tilhørende lys på Gabels Torv skal droppes i år.

Energikrisen rammer nu også julen. Der er nemlig mange midler at tage i brug, når erhvervslivet skal spare på strømmen. Et af de mere upopulære tiltag er, at droppe noget af det som skaber mest lys i det danske vintermørke - julelyset. Friis Shoppingcenter i Aalborg frygter det bliver realiteten, i lyset af elprisernes himmelflugt. - Vi er i dialog om det lige nu, for vi har både julelys på facaden og på Gabels Torv og pynt og lys her inde. Skal vi gå med at slukke for julebelysningen, eller skærer vi ned i timerne af det tændte lys? Vi skal også huske, at vi stadigvæk er et shoppingcenter, og det skal være en hyggelig oplevelse at gå herinde til jul, siger Henriette Sønder, som er center manager i Friis Shoppingcenter. Der spares, hvor man kan Ifølge Henriette Sønder, gør Friis Shoppingcenter sig i øjeblikket mange overvejelser om, hvordan de kan spare. Centret er nyt, og derfor udstyret med meget automatik - derfor har de også overskud til at gøre lidt ekstra for at holde elregningen så lav som muligt. - Vi er helt ude i hjørnerne og kigger efter de små ting. Lys og varme skal skrues ned som det første, men der er meget andet, vi kan gøre, siger Henriette Sønder og fortsætter: - Der er selvfølgelig nogle ydertimer, vi kan kigge ind i. Selve centerets butikker åbner først klokken 10, men parkeringskælderen åbner klokken 8 - der har vi allerede skruet ned for lyset, lyder det. Et vaskeægte juledilemma Trods alle spareøvelserne, er det stadig uundgåeligt, at kigge på yderligere tiltag. Også noget så 'helligt' som julebelysningen. - Det, der skal tale for at vi dropper julelyset, er, at vi jo alle skal spare, både private, i erhvervslivet og i det offentlige. Vi skal alle sammen tage ansvar – det er ikke noget, vi kan løfte alene, siger Henriette Sønder. Hun mener dog også, at der er argumenter, der taler imod: - Julebelysning og shoppingoplevelse hænger virkelig, virkelig sammen, så det er en drastisk beslutning at droppe julelyset. Men vi kommer nok tilbage til en ny normal på et tidspunkt, og så bliver der julelys igen, siger hun. Se hele interviewet med Henriette Sønder her: